| "Sinä päivänä kun kaikki rakastaa mua"Danny |
| --- |
| Singlen "Sinä päivänä kun kaikki rakastaa mua" kansikuva |
| Singlen tiedot |
|  Albumilta | *Kunnioittaen, Danny* |
|  Julkaistu | 18. tammikuuta 2021 |
|  Formaatti | digitaalinen |
|  Tekijä(t) | säv./san. Janne Rintala, sov. Timo Ruokola |
|  Kesto | 02.59 |
|  Levy-yhtiö | Warner Music Finland, Mökkitie Records |
| Listasijoitukset |
| Suomi Radiosoitto: 70. |
| Dannyn muut singlet |
| "Nousevan auringon talo"2018 | "Sinä päivänä kun kaikki rakastaa mua"2021 | "Liian aikuinen"2021 |

**Sinä päivänä kun kaikki rakastaa mua** on suomalaislaulaja Dannyn esittämä kappale, jolla hän osallistui vuoden 2021 Uuden Musiikin Kilpailuun ja kilpaili paikasta Suomen edustajana Eurovision laulukilpailussa 2021. Kappale sijoittui kilpailussa kuudenneksi. Kappale ilmestyi myöhemmin samana vuonna Dannyn studioalbumilla *Kunnioittaen, Danny*.

Kappaleen sävelsi ja sanoitti Janne Rintala ja sovitti Timo Ruokola. Tyyliltään rauhallinen ja melankolinen kappale käsittelee kertojan hautajaisia ja pohtii, kuinka hänen kuolemaansa julkisuudessa suhtaudutaan. Sanoituksessa on myös viittauksia Dannyn omaan elämään.

Työstö ja tyyli
---------------

Kappaleen on kirjoittanut Mökkitie Recordsin Janne Rintala, joka on tehnyt kappaleita myös muun muassa Arttu Wiskarille ja Erika Vikmanille. Sovituksen teki niin ikään Mökkitiellä työskentelevä Timo Ruokola. Dannyn levytyssopimuksesta Mökkitien kanssa tiedotettiin päivää ennen kappaleen julkistamista. Hän oli tutustunut Wiskariin *Vain elämää* -sarjan kahdeksannella tuotantokaudella, ja Wiskarin kautta hän tutustui Rintalaan.

Kappale on tyyliltään rauhallinen ja melankolinen. Sanoituksessa pohditaan, kuinka kertojan kuolemaan tullaan julkisuudessa reagoimaan. Vakavasta aiheestaan huolimatta mukana on kuitenkin myös huumoria ja pilkettä silmäkulmassa. Kappaleessa on yhteyksiä Dannyn omaan elämään. Sanoitus perustuu erään levy-yhtiön sisäisiin kiistoihin ja kahden ihmisen väliseen riitatilanteeseen, jota Danny seurasi aikoinaan vierestä. Toinen riidan osapuolista sairastui vakavasti ja sanoi kuolinvuoteellaan sihteerilleen: "Sitä yhtä naista et sitten kutsu hautajaisiini." Kappale sai alkunsa tuosta lauseesta, kun Danny kertoi siitä Rintalalle kesällä 2019 Rauman huvilallaan. Danny, Rintala ja Happoradio-yhtyeen Aki Tykki olivat kokoontuneet sinne viettämään iltaa ja keskustelemaan kappaleaiheiden toivossa.

Hieman ennen vuoden 2019 joulua Rintala lähetti Dannylle aihion kappaleesta, jossa tämä laulaisi omista hautajaisistaan. Rintala on sanonut, että häntä pelotti esitellä kappaleidea Dannylle, koska piti aihetta "brutaalin rajuna". Danny kuitenkin otti pian Rantalaan yhteyttä sähköpostilla, jossa hän kehui sanoitusta.

> »Janne Rintala laittoi minut laulamaan hyvin viisaasti rakennetun tarinan ihmisen viimeisestä päivästä. Filosofinen kysymys on siinä, että miksi vasta kuoleman jälkeen ihmiset tulevat rakkaaksi. Miksi vasta sinä päivänä kaikki rakastaa mua, kun elämää ei enää ole?»   
> (Danny)
> 
> 

> »Moni ei kykene keskustelemaan kuolemasta ja hautajaisista omien vanhempiensa tai isovanhempiensa kanssa, saati tuntemattoman, lähes 80-vuotiaan levylaulajan. Siinä vaiheessa olin tavannut Dannyn vasta muutaman kerran ja lähettänyt hänelle ehkä neljä sähköpostiviestiä. En tuntenut häntä yhtään. Tiesin, että moni vanhan liiton levylaulaja voisi loukkaantua ja sanoa, että ’haista paska, tällaista en suostu laulamaan’.»   
> (Janne Rintala)
> 
> 

"Sinä päivänä kun kaikki rakastaa mua" on sanomaltaan hyvin erilainen kuin Dannyn aiemmin esittämät laulut. Se myös välittää hänestä ihmisenä aiemmasta poikkeavan kuvan. Rintalan mukaan Danny on kappaleessa ensimmäistä kertaa julkisesti itseironinen.

Rintala on sanonut, että hän joutui tekemään paljon töitä saadakseen kappaleprojektin etenemään, koska yhteistyökumppanit levy-yhtiö Warnerilla suhtautuivat epäilevästi uuden materiaalin tekemiseen Dannylle. Dannyn mukaan kappaletta ei alun perin suunniteltu euroviisuihin, ja hän on sanonut yllättyneensä siitä, että levy-yhtiö lähetti kappaleen Uuden Musiikin Kilpailuun. Hänen tulevan *Kunnioittaen, Danny* -albuminsa kappaleista viisi oli valmiina, ja "Sinä päivänä kun kaikki rakastaa mua" päätyi kuunneltavaksi Yleisradion raadille, joka hyväksyi sen kilpailuun. Menestyksen varalle kappaleella oli myös englanninkielinen nimi "On the Day Everyone Is Loving Me".

Julkaisu ja vastaanotto
-----------------------

### Ilmestyminen

Dannyn osallistumisesta Uuden Musiikin Kilpailuun kappaleella "Sinä päivänä kun kaikki rakastaa mua" tiedotettiin 13. tammikuuta 2021. Itse kappale ilmestyi 18. tammikuuta, senvuotisista UMK-kappaleista järjestyksessään neljäntenä. Kappaleesta julkaistiin myös Heikki Slåenin ohjaama video. Muutaman ensimmäisen päivän aikana videota oli katsottu YouTubessa yli 220 000 kertaa. Suomen virallisen listan radiosoittolistalla kappale saavutti viikolla 3/2021 sijoituksen 70.

### Arvioita

"Sinä päivänä kun kaikki rakastaa mua" sai ilmestyessään euroviisufaneilta kaksijakoisen vastaanoton. Kappale herätti paljon keskutelua YouTubessa, ja etenkin sen sanoitusta pidettiin koskettavana. Toiset olivat kuitenkin sitä mieltä, ettei kappale sovi euroviisuihin.

*Rumba*-lehden analyysissä Mikael Mattila kirjoitti: "Ikään kuin suomalainen popmusiikki ei olisi tämän vuoden puolella vellonut jo kylliksi harmissa ja surussa, niin Ilkka Johannes ’Danny’ Lipsanen päättääkin sitten osallistua viisukarsintoihin laulamalla omat hautajaisensa." Mattila kuitenkin piti kappaletta kiinnostavana vaihteluna Mökkitie Recordsilta, koska se muistutti häntä "hupiukko-campin" sijaan Johnny Cashista ja Vesa-Matti Loirista. Mattila kritisoi kappaleen raskaasti prosessoitua lauluraitaa, joka hänen mielestään vei kappaleesta kaivattua rosoisuutta. Sävellyksen hän sanoi etenevän tekstin ehdoilla, ja kappaleen kirkkaan, geneerisen radioballadituotannon tuovan mieleen lähinnä mainosjinglen. Mattila ei kuitenkaan pitänyt kappaletta täysin epäonnistuneena, vaan koki sen "jotenkin sympaattiseksi" ja Dannyn oloiseksi. Janne Rintalan sanoitus on hänen mielestään pakotetuista riimeistään huolimatta "ihan leikkisä", ja se toi hänen mieleensä Juha Vainion ja Jukka Virtasen keskinkertaisimmat sanoitukset.

*Rumbassa* myös Jukka Hätinen vertasi kappaletta Johnny Cashin levytyksiin American Recordingsille. Hänen mielestään kappale ei kuitenkaan toimi siltana sukupolvien välillä, vaan "pysyttelee turvallisesti Mariskooleista pölyjä pyyhkivien mukavuusalueella". Kappaleen kiehtovimpana osana Hätinen piti sanoitusriviä "Pidä huoli et se yksi muija kutsua ei saa".

### Uuden Musiikin Kilpailu

*Pääartikkeli: Uuden Musiikin Kilpailu 2021*
Uuden Musiikin Kilpailussa 20. helmikuuta 2021 "Sinä päivänä kun kaikki rakastaa mua" jäi kuudenneksi eli toiseksi viimeiseksi. Kappale sai 60 pistettä. Danny sanoi myöhemmin pitäneensä selvänä, ettei kappale voittaisi kilpailua. Se kuitenkin saavutti sille asetetun tavoitteen, koska ihmiset kiinnostuivat Dannyn uudesta musiikkityylistä sekä hänen tulevasta albumistaan *Kunnioittaen, Danny*, jonka kaikki kappaleet perustuivat Dannyn elämään.

### Listasijoitukset

| Lista | Korkein sijoitus | Nousu listalle | Lähde |
| --- | --- | --- | --- |
| Suomi Radiosoitto | 70. | 3/2021 |  |

Lähteet
-------

* Kemppinen, Pirjo: *Tuntematon Danny*. Otava, 2021. ISBN 978-951-1-40811-6.

### Viitteet

1. 1 2 3  Gullichsen, Anni & Välkkilä, Heidi: Danny yllättää jälleen – Sinä päivänä kun kaikki rakastaa mua kertoo brutaalin rajun tarinan pilke silmäkulmassa *Yle*.  18.1.2021. Viitattu 5.11.2022.
2. 1 2 3  Myllymäki, Iiro: Danny ei tiennyt, että hänen biisinsä lähetettiin UMK:hon - "Olin hyvin hämmästynyt" *Voice.fi*.  13.1.2021. Viitattu 15.11.2023.
3. 1 2 3 4 5  Hapuli, Noora: Danny osallistui viisukarsintoihin ensimmäistä kertaa jo 55 vuotta sitten – silloin musiikkineuvoksen villi ehdotus torpattiin välittömästi *Ilta-Sanomat*.  13.1.2021. Viitattu 5.11.2022.
4. 1 2 3  Kemppinen 2021, s. 227.
5. 1 2  Hopi, Anna: Dannyn biisi nostatti UMK-innostuksen - Helmi Loukasmäki, 19, tukee ystäväänsä: "On ollut antoisaa käydä keskusteluita" *Iltalehti*.  23.1.2021. Viitattu 5.11.2022.
6. 1 2 3  Kemppinen 2021, s. 228.
7. 1 2 3  Kemppinen 2021, s. 229.
8. 1 2  Tani, Iida: Tältä kuulostaa Dannyn UMK-kisakappale – viisufaneilta lävähti yksimielinen tuomio *Ilta-Sanomat*.  18.1.2021. Viitattu 5.11.2022.
9. ↑  Danny: Sinä päivänä kun kaikki rakastaa mua *Yle*.  18.1.2021. Viitattu 13.1.2022.
10. 1 2  Danny - Sinä päivänä kun kaikki rakastaa mua *Ifpi.fi*. Musiikkituottajat – Ifpi ry. Viitattu 5.11.2022.
11. ↑  Hopi, Anna: Tältä kuulostaa Dannyn UMK-kappale – faneilta ristiriitainen vastaanotto *Iltalehti*.  18.1.2021. Viitattu 5.11.2022.
12. 1 2  Hätinen, Jukka: Viihdeukkeli vakavoituu – UMK-analyysissä Danny *Rumba*.  18.1.2021. Viitattu 5.11.2022.
13. ↑  Mattila, Mattias & Naalisvaara, Mikko: Blind Channel voitti ylivoimaisesti UMK:n, Euroviisuihin viedään violent poppia – katso tästä voittajaesitys *Yle*.  20.2.2021. Viitattu 5.11.2022.
14. ↑  Hopi, Anna: Danny tuli kuudenneksi UMK-finaalissa – tätä mieltä hän on äänestyksen voittaneesta Blind Channelista *Iltalehti*.  22.2.2021. Viitattu 6.11.2022.
15. ↑  Heikkinen, Antti: *Danny – koko show*, s. 443. WSOY, 2022. ISBN 978-951-0-47809-7.

Aiheesta muualla
----------------

* YouTube: Danny - Sinä päivänä kun kaikki rakastaa mua (Lyric Video) // UMK21
* YouTube: Danny - Sinä päivänä kun kaikki rakastaa mua (Live) // UMK21